Document ID: 32005D0311

KOMISJONI OTSUS,
18. aprill 2005,
organisatsiooni “RINAVE - Registro Internacional Naval, SA” piiratud tunnustuse pikendamise kohta
(teatavaks tehtud numbri K(2005) 1156 all)
(Ainult portugalikeelne tekst on autentne)
(EMPs kohaldatav tekst)
(2005/311/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. novembri 1994. aasta direktiivi 94/57/EÜ laevade kontrolli ja ülevaatusega tegelevate organisatsioonide ning veeteede ameti vastava tegevuse ühiste eeskirjade ja standardite kohta, (1) eriti selle artikli 4 lõiget 3,
võttes arvesse 25. märtsi 2003. aasta ja 8. mai 2003. aasta Portugali pädevate asutuste kirju, milles taotletakse organisatsiooni “RINAVE - Registro Internacional Naval, SA” (edaspidi “RINAVE”) piiratud tunnustuse määratlemata ajaks pikendamist vastavalt eespool nimetatud direktiivi artikli 4 lõigetele 2 ja 3,
ning arvestades järgmist:
(1)
Direktiivi 94/57/EÜ artikli 4 lõike 3 kohane piiratud tunnustus antakse organisatsioonidele (klassifikatsiooniühingud), mis vastavad kõigile kriteeriumidele peale nende, mis on sätestatud lisa osa “Üldnõuded” punktides 2 ja 3, kuid mille kohaldamisaeg ja -ala on piiratud võimaldamaks asjaomasel organisatsioonil oma kogemusi laiendada.
(2)
Komisjoni 14. juuli 2000. aasta otsusega 2000/481/EÜ (2) tunnustati RINAVEt artikli 4 lõike 3 alusel Portugali osas kolmeks aastaks.
(3)
Komisjon on kinnitanud, et RINAVE vastab kõigile eespool nimetatud direktiivi lisa kriteeriumidele peale nende, mis on sätestatud lisa osa “Üldnõuded” punktides 2 ja 3, kaasa arvatud artikli 4 lõikes 5 osutatud uued sätted.
(4)
Komisjoni läbiviidud hindamise tulemusena on ilmnenud, et organisatsioon sõltub ühe teise tunnustatud organisatsiooni tehnilistest eeskirjadest.
(5)
Ajavahemikul 2000-2003 on RINAVE ohutuse ja saastamise vältimise näitajad, nagu on avaldatud vastastikuse mõistmise Pariisi memorandumis, olnud jätkuvalt kõrgel tasemel.
(6)
Käesoleva otsusega ettenähtud meetmed on kooskõlas direktiivi 94/57/EÜ artikli 7 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Organisatsiooni “RINAVE - Registro Internacional Naval, SA” piiratud tunnustust pikendatakse vastavalt nõukogu direktiivi 94/57/EÜ artikli 4 lõikele 3 kolmeks aastaks alates käesoleva otsuse vastuvõtmise kuupäevast.
Artikkel 2
Pikendatud tunnustus kehtib ainult Portugali suhtes.
Artikkel 3
Käesolev otsus on adresseeritud Portugali Vabariigile.
Brüssel, 18. aprill 2005

Labels: 8
18